Søværnets Sergent- og Grundskole åbner officielt sin nye, udvidede afdeling 15. maj med kongeligt besøg.

I Frederikshavn er der nu endnu bedre plads til de maritimt interesserede på Søværnets Sergent- og Grundskole. Medarbejderstaben fordobles til 88, og elevtallet firedobles til 800. I alt er der opført syv nye bygninger og renoveret fire. Blandt andet kan eleverne se frem til nye undervisningslokaler og nyt fritidsrum, og medarbejderne blandt andet et nyt kantinekøkken og kontorer. Den ekstra plads på Søværnsskolen betyder, at alle Forsvarets grunduddannelser for sergenter, kadetter og værnepligtige er med udvidelsen af skolen blevet samlet i Frederikshavn. Udvidelsen har kostet 155 millioner kroner, og hele det nye areal fylder 6500 kvadratmeter. Indvielsesceremonien får besøg af Hans Kongelige Højhed Kronprins Frederik, og TV2/Nord er med.